KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston suositukseksi antamiseksi rannikkoalueiden yhdennetyn käytön ja hoidon toteuttamisesta Euroopassa

2000/0227 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston suositukseksi antamiseksi rannikkoalueiden yhdennetyn käytön ja hoidon toteuttamisesta Euroopassa

1. TAUSTA

Ehdotus toimitettiin Euroopan parlamentille ja neuvostolle (asiakirja KOM(2000) 545 lopullinen - 2000/0227(COD) // 8. syyskuuta 2000

Alueiden komitea antoi lausuntonsa // 14. helmikuuta 2001

Talous- ja sosiaalikomitea antoi lausuntonsa // 28. maaliskuuta 2001

Euroopan parlamentti antoi ensimmäisen käsittelyn lausuntonsa // 5. heinäkuuta 2001

Muutettu ehdotus toimitettiin Euroopan parlamentille ja neuvostolle (asiakirja KOM(2001) 533 lopullinen - 2000/0227(COD) // 25. syyskuuta 2001

Yhteinen kanta vahvistettiin // 13. joulukuuta 2001

2. YHTEISEN KANNAN TAVOITE

Ehdotuksen tarkoituksena on rohkaista jäsenvaltioita tekemään kansalliset selvitykset rannikkoalueiden yhdennetyn käytön ja hoidon toteuttamiseen liittyvästä lainsäädännöstä, laitoksista ja toimijoista ja kehittämään tämän perusteella kansallinen strategia (tai kansalliset strategiat) rannikkoalueiden yhdennetyn käytön ja hoidon edistämiseksi.

Ehdotus tehtiin rannikkoalueiden yhdennettyä käyttöä ja hoitoa koskevan komission esittelyohjelman sekä sen perusteella laaditun strategian (KOM/2000/547) perusteella. Ohjelmasta ja strategiasta kävi ilmi, että rannikkoalueiden tila Euroopassa huononee ja että tämä suuntaus voidaan pysäyttää tai kääntää ainoastaan toteuttamalla yhtenäisiä toimia, joihin osallistuvat kaikki hallinnon tasot paikalliselta Euroopan tasolle. Suosituksessa kehotetaan jäsenvaltioita toteuttamaan kansallisella tasolla tarvittavat toimet yhteistyössä alueellisten ja paikallisten viranomaisten kanssa.

3. YHTEISTÄ KANTAA KOSKEVAT HUOMIOT

3.1 Yleiset huomiot

Neuvosto on hyväksynyt yhteisessä kannassaan suurimman osan huomioista, jotka komissio teki muutetussa ehdotuksessaan. Se on samaa mieltä komission kanssa siitä, että rannikkoalueiden yhdennettyä käyttöä ja hoitoa varten ei tarvita yhteisön oikeudellista kehystä ja että suosituksessa olisi vältettävä jäsenvaltioita sitovaa kieltä. Suosituksen tavoitteena on rohkaista jäsenvaltioita kehittämään rannikkoalueita koskevia kansallisia strategioitaan siten, että otetaan huomioon toissijaisuusperiaate ja edistetään yhdennettyä lähestymistapaa rannikkoalueiden hoidossa.

3.2 Parlamentin tarkistukset, jotka komissio on hyväksynyt kokonaan tai osittain ja jotka on sisällytetty yhteiseen kantaan

Neuvosto hyväksyi kokonaan Euroopan parlamentin tarkistukset 1, 13, 22, 23 ja 40, jotka on myöskin sisällytetty kokonaan komission muutettuun ehdotukseen.

Euroopan parlamentin tarkistuksista, jotka komissio on hyväksynyt kokonaan, osittain tai periaatteessa, neuvoston yhteiseen kantaan on otettu tarkistukset 2, 3, 4, 5, 6, 7, 8, 10, 11, 17, 19, 20, 21, 25, 26, 27, 28, 29, 31, 33, 34, 36, 37, 38, 43 ja 46.

Näistä komissio oli hyväksynyt kokonaan tarkistukset 3, 4, 5, 6, 7, 8, 10, 19, 21, 26, 27, 28, 31, 37, 38 ja 46, joiden asiasisällön neuvosto hyväksyi. Neuvosto muutti kuitenkin tarkistusten 4, 7, 8, 10, 19, 25, 26, 27 ja 28 sanamuotoa tai sijoitti ne eri kohtaan tekstiä. Neuvosto päätti yhdistää tarkistukset 4 ja 7, muuttaa tarkistusten 8, 10, 19 ja 25 sanamuotoa tai sijoittaa ne eri kohtaan tekstiä sekä yhdistää tarkistukset 27 ja 28. Komissio katsoo, että nämä muutokset ovat hyväksyttäviä.

Neuvosto hyväksyi tarkistukset 3, 5, 6, 21, 31, 37, 38 ja 46 osittain seuraavasti: tarkistus 3 (asiasisältö hyväksyttiin), tarkistus 5 (asiasisältö hyväksyttiin, uusi sanamuoto), tarkistus 6 (lisättiin uusi kasvua koskeva johdanto-osan kappale), tarkistus 21 (periaatteista, yhdistetty tarkistuksen 20 kanssa), tarkistus 31 (asiasisältö lisättiin III lukuun), tarkistus 37 (julkisesta osallistumisesta, periaate lisättiin IV lukuun), tarkistus 38 (yhteistyöstä, yhdistetty osittain tarkistukseen 29 II luvussa) ja tarkistus 46 (lisätty III lukuun yhdessä 31 tarkistuksen kanssa). Komissio katsoo, että nämä muutokset voidaan hyväksyä.

Neuvosto hyväksyi myös tarkistuksen 25, jonka sanamuotoa muutettiin komission ehdotuksen mukaisesti siten, että käsitteen "suunnittelu" sijasta käytetään käsitettä "käyttö ja hoito".

Muista parlamentin tarkistuksista komissio on hyväksynyt kokonaan, periaatteessa tai osittain tarkistukset 2, 11, 14, 15, 17, 20, 24, 29, 32, 33, 34, 36, 39, 42 ja 43. Neuvosto hyväksyi nämä tarkistukset vain osittain. Komissio hyväksyy muutokset, joita neuvosto on esittänyt tarkistuksiin 2, 11, 17, 20, 25, 29, 33, 34 ja 36.

Yksityiskohtaisemmin voidaan todeta, että rannikkoalueiden ominaispiirteitä ja ongelmia koskevasta tarkistuksesta 2 neuvosto päätti poistaa maininnan yhteisön säädöksistä. Tarkistuksessa 11 tarkennetaan tarvittavien toimien luonnetta. Tästä tarkistuksesta on jätetty pois ilmaisu "aluksi", jota pidettiin epäselvänä. Tarkistus 17 koskee strategista lähestymistapaa. Se on muotoiltu uudelleen, jotta vältettäisiin sitovaa sanamuotoa, joka ei sovellu suositukseen. Tarkistus 20 koskee periaatteita, ja se on yhdistetty tarkistukseen 21. Myös tämän tarkistuksen sanamuotoa on muutettu sitovuuden välttämiseksi. Kumppanuutta koskeva tarkistus 29 on yhdistetty osittain tarkistuksiin 26 ja 38. Tarkistukset 33 ja 34 on muotoiltu uudelleen sitovuuden välttämiseksi, ja niiden asiasisältö on sisällytetty IV lukuun. Tarkistus 36 koskee tietojen levittämistä julkisuuteen, ja sen osalta on muutettu kohtia Euroopan ympäristökeskuksen työstä ja tietojen toimittamisesta perittävistä maksuista, joiden pitäisi olla johdonmukaisia ympäristötiedon julkisesta saatavuudesta annettujen EU:n säännösten kanssa.

3.3 Parlamentin tarkistukset, joita komissio ei ole hyväksynyt ja joita ei ole sisällytetty yhteiseen kantaan

Neuvosto ei hyväksynyt tarkistuksia 12, 16 ja 18. Tämä vastasi komission kantaa ensimmäisessä käsittelyssä.

3.4 Erot komission ehdotuksen ja neuvoston yhteisen kannan välillä

Neuvosto ei hyväksynyt tarkistuksia 14, 15, 24, 32, 39 ja 42, jotka komissio hyväksyi periaatteessa tai osittain. Neuvosto perusteli tätä sillä, että jotkin muutoksista oli otettu huomioon käyttäen väljempiä ilmaisuja (tarkistus 14, maininta alueidenvälisistä järjestöistä III luvussa) tai että tarkistukset eivät ole enää tarpeen, koska niiden tärkeimmät ajatukset on jo otettu huomioon. (Tarkistus 15 koskee rannikoiden resursseihin kohdistuvia jatkuvia paineita, ja se on otettu huomioon johdanto-osan 3-7 kappaleissa. Tarkistus 24 koskee rannikkojen eroosiota ja tulvia, ja sen asiasisältö on otettu huomioon I luvussa. Tarkistus 39 koskee naapurimaiden kanssa tehtyjen yleissopimusten täytäntöönpanon tarvetta, ja tämä sisältyy V luvun mainintaan siitä, että olisi käytettävä hyväksi olemassa olevia yleissopimuksia.) Joissakin tapauksissa ei pidetty sopivana käyttää sitovaa sanamuotoa suosituksessa (kansallisia strategioita koskeva tarkistus 32; neuvosto on kuitenkin lisännyt II lukuun laajan maininnan yhteistyön tarpeesta). Lisäksi perusteena on ollut komission rooli perustamissopimuksen valvojana (tarkistus 42, jonka mukaan jäsenvaltioiden olisi arvioitava strategioiden yhteensopivuutta yhteisön lainsäädännön kanssa).

Komissio hyväksyi nämä muutokset, koska ne eivät muuta sen ehdotuksen asiasisältöä, ja katsoi, että joissakin tapauksissa ne parantavat sen muutettua ehdotusta.

Tarkistus 35 koskee menettelyjä, joilla varmistetaan rannikkoalueita koskevan, voimassa olevan ja tulevan Euroopan unionin lainsäädännön koordinoitu täytäntöönpano ja soveltaminen kaikilta osin, mukaan lukien uudistettu yhteinen kalastuspolitiikka. Komissio ei hyväksynyt tätä tarkistusta, koska sen mielestä ei ole asianmukaista mainita tiettyä yhteisön politiikkaa. Tämä olisi vastoin yhtenäistetyn alueellisen lähestymistavan monialaista periaatetta. Neuvosto on ottanut tämän tarkistuksen asiasisällön huomioon IV luvussa käyttäen väljempää kieltä, jonka komissio voi hyväksyä.

Tarkistus 43, joka koskee komission suorittamaa tarkastusta, on otettu huomioon osittain. Määräaikaa on muutettu ja asia on ilmaistu väljemmin, koska sitoutumista rannikkoalueiden yhdennettyä käyttöä ja hoitoa koskevaan yhteisön oikeudelliseen kehykseen ei pidetä sopivana suosituksessa. Neuvosto katsoo, että komission olisi laadittava kertomus jäsenvaltioiden tämän suosituksen täytäntöönpanosta saamasta kokemuksesta viiden vuoden kuluttua. Komissio piti neljää vuotta sopivampana määräaikana.

Komissio katsoo, että neuvosto on suuressa määrin selkeyttänyt ja parantanut tekstiä. Vaikka se pitääkin neljää vuotta sopivampana määräaikana kertomuksen laatimista varten, se voi hyväksyä neuvoston kannan kyseisessä asiassa.

4 PÄÄTELMÄT

Komissio voi näin ollen hyväksyä yhteisen kannan, josta sovittiin yksimielisesti neuvostossa.